CELEX: 32011D0741
Language: sk
Date: 2011-11-14 00:00:00
Title: 2011/741/: Rozhodnutie Komisie zo 14. novembra 2011 podľa článku 7 smernice Európskeho parlamentu a Rady 94/9/ES, pokiaľ ide o zákaz, ktorý prijali nemecké orgány v súvislosti s mobilným telefónom Expert XP-Ex-1 ATEX DE-01-11 [oznámené pod číslom K(2011) 8046] Text s významom pre EHP

16.11.2011   
            
            
               SK
            
            
               Úradný vestník Európskej únie
            
            
               L 297/66
            
         ROZHODNUTIE KOMISIE
   zo 14. novembra 2011
   podľa článku 7 smernice Európskeho parlamentu a Rady 94/9/ES, pokiaľ ide o zákaz, ktorý prijali nemecké orgány v súvislosti s mobilným telefónom „Expert XP-Ex-1“ ATEX DE-01-11
   [oznámené pod číslom K(2011) 8046]
   (Text s významom pre EHP)
   (2011/741/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 94/9/ES z 23. marca 1994 o aproximácii právnych predpisov členských štátov, týkajúcich sa zariadení a ochranných systémov určených na použitie v potencionálne výbušnej atmosfére (1) (smernica ATEX), a najmä na jej článok 7,
   keďže:
   
               (1)
            
            
               V článku 2 ods. 1 smernice 94/9/ES sa uvádza, že členské štáty vykonajú všetky príslušné opatrenia na zabezpečenie, aby zariadenia, ochranné systémy a prostriedky, ktorých sa táto smernica týka, mohli byť umiestnené na trh a uvedené do prevádzky, len ak pri správnom inštalovaní a udržovaní a používaní na svoj určený účel neohrozia zdravie a bezpečnosť osôb a tam, kde je to možné, zvierat ani majetku.
            
         
               (2)
            
            
               V článku 7 ods. 1 smernice 94/9/ES sa stanovuje, že v prípade, keď členský štát zistí, že zariadenia, ochranné systémy a prostriedky, ktoré nesú označenie zhody CE a sú používané v súlade s ich určeným použitím, sú náchylné na ohrozenie bezpečnosti osôb a tam, kde je to možné, domácich zvierat a majetku, vykoná tam všetky príslušné opatrenia na stiahnutie takýchto zariadení alebo ochranných systémov z trhu, na zákaz ich umiestnenia na trhu, ich uvedenia do prevádzky alebo ich používania alebo na obmedzenie ich voľného pohybu. Členský štát okamžite bude informovať Komisiu o všetkých takýchto opatreniach, pričom uvedie dôvody svojho rozhodnutia.
            
         
               (3)
            
            
               Podľa článku 7 ods. 2 smernice 94/9/EHS je Komisia po porade so zainteresovanými stranami povinná vyjadriť sa, či považuje takéto opatrenie za oprávnené. Ak opatrenie považuje za oprávnené, Komisia informuje členské štáty, aby mohli prijať všetky príslušné opatrenia vo vzťahu k príslušnému zariadeniu alebo ochrannému systému v súlade s ich povinnosťami podľa článku 2 ods. 1 smernice 94/9/EHS.
            
         
               (4)
            
            
               Dňa 17. marca 2011 nemecké orgány formálne oznámili Európskej komisii zákaz umiestňovania na trh a stiahnutie z trhu/od maloobchodníkov mobilného telefónu značky a typu XP-Ex-1, ktorý vyrába spoločnosť Experts Intrinsic Safety Specialists, Groningsewet 7, NL-2994 LC Barendrecht, Holandsko. Podľa dokumentov predložených Komisii sa na tento výrobok uplatnil postup na posudzovanie zhody podľa článku 8 ods. 1 písm. b) smernice 934/4/ES, čo dokladá osvedčenie o typovej skúške ES č. BKI09ATEX0014 X, ktoré vydal BKIEx – ExVÁ Robbanásbiztos Berendezések Vizsgáló Állomása Kft., Mikoviny Samuel u. 2-4, H-1037 Maďarsko – oznámený subjekt č. 1418.
            
         
               (5)
            
            
               Nemecké orgány uviedli, že opatrenie prijali z dôvodu nesúladu daného výrobku so základnými požiadavkami na zdravie a bezpečnosť, na ktoré odkazuje článok 3 smernice 94/9/ES a ktoré sú uvedené v prílohe II, najmä v bodoch 1.0.5 (Označenie) a 1.3 (Zdroje potenciálneho vznietenia), v súvislosti s nesprávnym použitím alebo nedostatkami harmonizovanej normy EN 60079-11:2007 Výbušné atmosféry – Časť 11 – Ochrana zariadení iskrovou bezpečnosťou „i“ (IEC 60079-11:2006), ktorá sa uvádza v osvedčení o typovej skúške ES vydanom BKIEx – ExVá:
               
                           —
                        
                        
                           odsek 53 (obmedzenia energie a prúdu nie sú v súlade),
                        
                     
                           —
                        
                        
                           odsek 63.1.1 (nedodržané minimálne vzdialenosti: napätie 4,2 V vyžaduje vzdialenosť 1,5 mm; existujúca vzdialenosť je približne 0,2 mm),
                        
                     
                           —
                        
                        
                           odsek 105.3 (zdroj prúdu nie je v súlade),
                        
                     
                           —
                        
                        
                           diagram/tabuľka (kapacita dosky hlavného obvodu bez obmedzujúcich prvkov; maximálna hodnota 299 μF prekračuje povolenú hraničnú hodnotu 3 000-krát).
                        
                     
         
               (6)
            
            
               Nemecké orgány na podporu svojich zistení predložili nariadenie Regierungspräsidium Darmstadt jednotky IV/Wiesbaden, ktoré informuje o zákaze predaja mobilného telefónu Expert XP-Ex-1, spolu so súvisiacimi dôvodmi, správami a korešpondenciou, a správu o kvalite č. 211518000/A od KEMA týkajúcu sa mobilného telefónu XP-Ex-1.
            
         
               (7)
            
            
               Podľa nemeckých orgánov daný mobilný telefón nespĺňa základné požiadavky na zdravie a bezpečnosť stanovené v smernici 94/9/ES pre elektrické zariadenia kategórie 2: v prípade poruchy môže dochádzať k nebezpečnému iskreniu, teda nie sú splnené požiadavky na režim ochrany iskrovou bezpečnosťou. Nemecké orgány dospeli k záveru, že používanie tohto výrobku nie je bezpečné v prostredí zóny 1 (kategória 2G) a že predstavuje reálne nebezpečenstvo vznietenia v prípade zamýšľaného používania.
            
         
               (8)
            
            
               Dňa 8. apríla 2011 sa Komisia písomne obrátila na výrobcu – Experts Intrinsic Safety Specialists – a na oznámený subjekt, ktorý vydal osvedčenie o typovej skúške ES – BKIEx – ExVÁ Robbanásbiztos Berendezések Vizsgáló Állomása Kft. a vyzvala ich, aby jej oznámili svoje pripomienky k opatreniu prijatému nemeckými orgánmi.
            
         
               (9)
            
            
               Do dnešného dňa nebola Komisii doručená žiadna odpoveď.
            
         
               (10)
            
            
               Na základe dostupnej dokumentácie a pripomienok alebo absencie pripomienok zainteresovaných strán Komisia zastáva názor, že mobilný telefón „Expert XP-Ex-1“ nespĺňa základné požiadavky na zdravie a bezpečnosť, na ktoré odkazuje článok 3 smernice 94/9/ES a ktoré sú uvedené v prílohe II, najmä v bodoch 1.0.5. (Označenie) a 1.3. (Zdroje potenciálneho vznietenia). Tieto nezrovnalosti a súvisiace technické nedostatky predstavujú pre používateľov závažné riziká,
            
         PRIJALA TOTO ROZHODNUTIE:
   Článok 1
   Opatrenie prijaté nemeckými orgánmi, ktorým sa zakazuje umiestňovať na trh a prikazuje stiahnuť z trhu/od maloobchodníkov mobilný telefón značky a typu „Expert XP-Ex-1“, ktorého výrobcom je Experts Intrinsic Safety Specialists, je oprávnené.
   Článok 2
   Toto rozhodnutie je určené členským štátom.
   
      V Bruseli 14. novembra 2011
      
         
            Za Komisiu
         
         Antonio TAJANI
         
            podpredseda
         
      
   
   
      (1)  Ú. v. ES L 100, 19.4.1994, s. 1.